**A Solymosy-Gyürky kastély és a Szentháromság szobor**

A német, hesseni származású, báró loósi és egervári Solymosy László 1892-ben vásárolta meg Zichy családtól a szőnyi uradalmat a leányának, Solymosy Irma Olgának hozományként, aki 1893-ban ment férjhez gróf Gyürky Viktorhoz. Az új tulajdonosok sokáig az itt álló régi kúriát használták, majd a válása után egyedül maradt fiatalasszony 1909-ben egy hatalmas, reprezentatív kastély felépítésével kacérkodott. 1911-ben felkereste a megrendelők körében ekkor igen divatos, a historizáló stílust képviselő, színházairól híres bécsi irodát, a Fellner és Helmer építésztervezőket, hogy megterveztesse velük a rezidenciáját.

Az 1913-ra felépített kastély U alaprajzú, magasföldszintes, manzárdtetős. Az indadíszes, finoman cizellált kovácsoltvas-elemek és az épületarchitektúrájának minden részlete a barokk hagyományokat követi. A főhomlokzat közepét törtívű orommező zárja le, benne két oroszlán által tartott füzérrel körbevett kettős családi címer található. A pajzsok alatt az építés dátuma (MCMXIII), felette a kilencágú, grófi korona látható. Az épület talán legszebb része a kerti homlokzat félkörívesen kilépő középrizalitja, benne a kastély legépebben megmaradt helyisége, a patinás díszterem. A cselédek elmondása alapján a reprezentatív termek, az egykori bálterem, a grófi család lakosztályai a magasföldszinten kaptak helyet. A manzárdszinten voltak a vendégszobák és a cselédség szobái. A szobák berendezési tárgyairól a grófnő hagyatékából szerezhetünk tudomást. A rezidencia parkja ma védett terület. A grófnő 1942-ben elhunyt. A II. világháború után a kastélyt kifosztották, az épületbe orosz katonák költöztek be. 1946-ban közkórházat alakítottak ki benne és máig egészségügyi intézményként működik.

A park talán legszebb építménye a főút mellett álló barokk Szentháromság szobor 1764-ből, amely kastély előkertjében, a főút mellett, a római katolikus templommal szemben helyezkedik el. A kb. 10 m magas, mészkőből készült szobor ívesen záródó, lépcsős talapzattal kialakított, alsó részében két oldalt volután térdelő, lámpást tartó angyalszobor található, köztük virágfüzérrel körülvett latin feliratos márványtábla az építtetőre utal. A golyvázott párkánnyal lezárt alsó rész felett, a középső oszlop mellett jobb oldalon Szent Flórián, bal oldalon pedig Néri Szent Fülöp szobrai állnak. Maga az oszlop felhőkkel borított, angyalfejekkel gazdagított. A homlokoldalon nagyobb angyalok találhatóak, akik Máriát viszik a szobor teteje felé, ahonnan egy koronát nyújtanak. Felül a Szentháromság horizontális szobra koronázza az oszlopot. A szobor a második világháborúban megsérült, de 2003-ban a város helyreállítatta. A barokk köztéri szobrászati emlékanyagunk jelentős emléke.

A rezidencia a híres bécsi iroda által magánmegrendelésre tervezett vidéki kastélyok közül az eddigi ismeretek szerint Magyarországon egyedülinek számít és számított építési idején is, hiszen olyan felszereltséggel rendelkezett, amellyel messze meghaladta korát: építésekor telefonnal, villanyvilágítással, víz-és szennyvízvezetékkel, angol aknával, valamint központi fűtéssel látták el. Az elmúlt évszázadban történt átalakítások ellenére máig őrzi eredeti tömegét, dísztermének pompáját, csodálatos parkját. A Szentháromság szobrot feltehetően a hazai barokk szobrászat elismert mestere, a Zichy család kiemelt szobrásza, Bebó Károly faragta. Az emlék különleges védelmi funkcióval ellátott és a keresztény ikonográfia szép példája, immár éppen 250 éve hirdeti a barokk kor kultúráját, vallási kultuszát, mára ismét teljes pompájában oltalmazza és védi a szőnyi lakosokat. Mindkét emlék műemlék.